Kokkuvõte Pirital läbiviidud küsitlusest tasulise parkimisala laiendamise kohta 2008. aastal.

Küsitluse eesmärgiks oli selgitada Pirita elanike rahulolu tasulise parkimisala laiendamise kohta. Ankeet koosnes neljast valikvastustega küsimusest ja ühest avatud küsimusest. Küsimustik saadeti tasutud vastuse ümbrikuga koju kokku 322 Pirita elanikule, kes elavad alal, mida laiendati käesoleval aastal tasulise parkimise alaks. Küsitlusele vastasid kokku 109 elanikku, mis moodustab 34 % laialisaadetud ankeetidest.

Joonis 1. Pirita elanike rahulolu tasulise parkimise kehtestamisega Pirital. 
Küsimusele, kas elanikud on rahul tasulise parkimise kehtestamisega Pirital, vastas 96 respondenti (88%) eitavalt, jaatavalt 9 (8%) ja 2 isikut jättis küsimus ükskõikseks. 2 isikut jätsid sellele küsimusele vastamata.
2008 aasta suvel suurendati Pirital tasulise parkimisala pea kolm korda võrreldes eelmise aasta suvega. 

Joonis 2. Elanike olukorra muutumine seoses parkimisala laiendamisega.
Uurides elanikelt, kuidas muutus nende elukorraldus seoses parkimisala laiendamisega, vastas 8 isikut (7%), et nende olukord on muutunud paremaks. 55 elaniku arvates (51%) oli olukord muutunud halvemaks ja 44 respondenti leidsid (40%), et nende olukord ei ole kuidagi muutunud. Kaks isikut jätsid sellele küsimusele vastamata.
Kolmanda küsimusega sooviti selgitada, kas vastanute arvates peaks parkimise eest tasuma ka järgmisel suvel. 

Joonis 3. Elanike arvamus tasulise parkimise kehtestamise kohta järgmisel suvel. 
Kolme respondendi arvates (3%) võiks ka järgmisel suvel kehtestada tasulise parkimise Pirital. 79 isikut (70%) leidsid, et parkimine võiks olla kõigile tasuta ja 29 vastanu (26%) arvates võiks olla parkimine Pirita elanikele tasuta, teistele maksuline. Üks isik jättis küsimusele vastamata ja 2 isikut valisid vastuseks kaks valikuvarianti (kas teha kõigile parkimine tasuta või oma elanikele tasuta, teistele maksuline).

Järgnevalt küsiti millist võimalust vastanud ise  kasutasid parkimiseks. Valdavalt kasutati kahte või enamat viisi parkimiseks.   

Joonis 4. Tasumisvõimalused parkimise eest.

Ülaltoodud jooniselt selgub, et kõige rohkem, 73 korral (50%), kasutati võimalust parkida autot koduhoovis. 50 isikut vastanutest (34%) said linnaosa valitsusest tasuta elaniku parkimiskaardi. 12 isikut (8%) ostsid Pirita elaniku parkimiskaardi. 9 isikut tunnistasid, et nad lihtsalt ei maksnud parkimise eest. 2 isikut maksid 100% parkimistasust ise. 

Viimase küsimusena paluti elanike arvamust, kuidas korraldada tasuline parkimine Pirital. 
Enamus respondente leidis, et parkimine võiks olla Pirital kõigile tasuta.

Mitmelt respondendilt tuli ettepanek korraldada paremini parkimist ranna äärsetes tasulistes parklates, muuta need turvalisteks ja seada neisse valve. Teedel, kus on suuremad probleemid parkimisega, panna parkimist keelavad märgid. 

Mitmed vastanud leidsid, et suureks probleemiks oli möödunud suvel see, et kuigi Pirita LOV neile endale pakkus võimalust oma auto parkida tasuta või 100 kr maksva kohaliku elaniku parkimiskaardiga, siis nende külalised ja lapsed pidid parkimise eest ikkagi tasuma.Üks respondent väljendas pahameelt seetõttu, et tema tütar oli sunnitud parkimise eest maksma suvel suuri summasid, kuna tal tuli suve jooksul käia 3-4 korda nädalas hooldamas oma haiget isa, kes elas tasulise parkimise alas. 
Paljud respondendid ei saanud aru, miks kehtestati tasuline parkimine Meriväljale, kus ei ole kunagi olnud probleeme suvitajate autode parkimisega ega sellega liikluse häirimisega. “Meriväljale parkivaid rannaliste autosid tahaks küll oma silmaga näha. Viimase viiekümne aasta jooksul ei ole see õnnestunud” leidis üks vastanu.
Üks respondent oli väga tänulik sellel suvel kehtestatud korrale, kuna see hoidis soojaperioodil rannalisi tema kodu esisest eemale. 

Paar vastanut tõstatasid küsimuse kui palju maksid Kalamehe, Jahimehe ja Meremehe teele ülesse pandud parkimist korraldavad liiklusmärgid ja kui suur oli tulu, mis saadi parkimisest. Lisaks uuriti, miks ei ole rannaliste kasutada Pirita LOV kõrval asuv suur parkla. 

Elanikud leidsid, et tasulise parkimise kehtestamine on mõjunud hävitavalt ka Pirita ettevõtlusele. Linnaosa valitsuse majast on sunnitud lahkuma mitmed ettevõtted, tuues üheks klientide kadumise põhjuseks tasulise parkimise kehtestamise.
· Väljavõte mõnedest respondentide arvamustest:

· “Linnal võiks olla niipalju härrasmehelikkust, et tasuta plaaži juures saab ka tasuta parkida. Ei maksa popsi moodi iga sentimeetri pealt senti välja pressida ja kerjata.” 
· “Lähtuda tuleks konkreetsetest pretensioonidest, mitte kahuriga varblaseid lasta.” 
· “Pirita elanikele võiks olla tasuta parkimine kõikjal Pirital, praegusel juhul oleme hakanud erinevaid teenuseid kasutama Viimsis”

· “Miks peaksid minu külalised ja ma ise tasuma parkimise eest kohas, mida ma ise hooldan (riisun lehti, lükkan lund, niidan muru)?!

.

Toodud teemale lisaks avaldas kaks vastanut soovi, et Bornhöhe tänaval võiks niikauaks autobussi 5a liikumine peatada kuni sinna tekivad kõnniteed. Hetkel kõnnib seal palju emasid lapsevankritega ja kitsa tee tõttu on see väga ohtlik.   

Kokkuvõtteks võib öelda, et enamus (88%) Pirita elanikest ei poolda tasulist parkimist. Suvel kehtestatud tasuline parkimine muutis vaid 7% elukorralduse paremaks, samas kui 55 % väitsid, et nende olukord muutus sellest halvemaks. Parkimiskorraldus tekitas elanikes suurt pahameelt ja küsimust, kas parkimisest saadav tulu hüvitas vastavate liiklusmärkide üles panemisegi. 
Pirita Linnaosa Valitsuse ja 70% Pirita elanike arvates ei tohiks järgmisel aastal tasulist parkimist Pirital kehtestada! 
